La Festa dei Veneti xe na manifestasiòn organixà da l'asociasiòn Raixe Venete a partir dal 2004 a Sitadeła, che se dichiara puramente culturałe e, quindi apołitega. El fin de sta festa xe queło de rimarcàre e raprexentae el Veneto e ła so culturaein tuti i so aspèti, fasendo uxo del slogan: "Insieme co łe nostre tradisión contro łe nostre divixión" Durante ła festa se pòłe catàr prodòti tipèghi de ła rejón e cansón rap in łéngua veneta. El sentro de ła manifestasión xe el palco, sòra el cuało sensa alcuna interusión, se exibise ed intervien on mucio de persone e grupi el cui operà xe insentrà so ła łéngua veneta. Vien anca svòlta na paràda datòrno a łe mure de ła sità de grupi co cartełi a favór de łengòa e cultura veneta, de grupi de rievocasión storega e de grupi culturałi de ogni xenàre. I organixadóri stima che 'nteła prima edisión gabia partisipà 10 000 persone cresùde a 30 000 inte l' edisión 2006. Ma pròpio in sta ultima edisión, ła prexensa del cussìdito , el mexo utiłixà inte el 1997 dai Serenissimi par asaltàre el canpanil de San Marco, gà fato nàsare discusión e dùbi riguàrdo a łe tendense połiteghe dei organixadóri de ła festa. Inte el edisión 2007 ghe xe stà na cołaborasión co alcune raltà culturałi e połiteghe catałane e xe stà egualià anca el numàro de partisipanti prexenti a l'edisión presedente. Infine, inte l'edisión 2009 infra łe varie Istitusión locałi e nasionałi, gà portà i so sałudi el sìndaco de Roncade e el ministro, adeso governadór del Veneto, Luca Zaia. L'edisión 2010 gà rejistrà un vasto consenso infra ła popołasión, co sirca 50 000 vixitadóri, spetadóri e partesipanti. Na edision che gà susità numeroxe discusión sui jornałi par ła posibiłità de ripetàr, en un'urna ricostruìa storigamente el voto plebisitario del 1866, che gà xontà el Veneto a l'Itałia co rexultadi bulgàri e poco ciàri.